KOMISIJOS ĮGYVENDINIMO REGLAMENTAS (ES) 2021/134

2021 m. vasario 4 d.

kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas nedidelės rizikos veikliosios medžiagos Akanthomyces muscarius padermės Ve6 (buv. Lecanicillium muscarium padermės Ve6) patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį kartu su jo 22 straipsnio 1 dalimi,

kadangi:

(1) susijusi veiklioji medžiaga yra grybelis, kuris pirmiau vadintas Verticillium lecanii. Vėliau dėl mokslinių priežasčių šis pavadinimas buvo pakeistas į pavadinimą „Lecanicillium muscarium padermė Ve6“. Neseniai jis vėl buvo pakeistas į dabartinį pavadinimą „Akanthomyces muscarius padermė Ve6“;

(2) pagal Komisijos direktyvą 2008/113/EB (2) medžiaga Lecanicillium muscarium (buv. Verticilium lecanii) padermė Ve6 buvo įtraukta į Tarybos direktyvos 91/414/EEB (3) I priedą kaip veiklioji medžiaga;

(3) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(4) Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos Akanthomyces muscarius padermės Ve6 (buv. Lecanicillium muscarium padermės Ve6) patvirtinimas nustoja galioti 2021 m. balandžio 30 d.;

(5) paraiška dėl veikliosios medžiagos Akanthomyces muscarius padermės Ve6 patvirtinimo galiojimo pratęsimo buvo pateikta pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį;

(6) pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška išsami;

(7) valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitos projektą ir 2018 m. sausio 30 d. pateikė jį Europos maisto saugos tarnybai (toliau – Tarnyba) ir Komisijai;

(8) Tarnyba patvirtinimo galiojimo pratęsimo vertinimo ataskaitos projektą perdavė pareiškėjui ir valstybėms narėms, kad jie pateiktų pastabų, o gautas pastabas persiuntė Komisijai. Tarnyba taip pat viešai paskelbė papildomo dokumentų rinkinio santrauką;

(9) 2020 m. balandžio 27 d. Tarnyba pateikė Komisijai išvadą (6), ar galima manyti, kad Akanthomyces muscarius padermė Ve6 atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje. 2020 m. spalio 22 d. Komisija pateikė Augalų, gyvūnų, maisto ir pašarų nuolatiniam komitetui Akanthomyces muscarius padermės Ve6 patvirtinimo galiojimo pratęsimo ataskaitą, o 2020 m. gruodžio 4 d. – reglamento dėl šios medžiagos projektą;

(10) Komisija paragino pareiškėją pateikti pastabų dėl Tarnybos išvadų ir, remiantis Įgyvendinimo reglamento (ES) Nr. 844/2012 14 straipsnio 1 dalies trečia pastraipa, dėl galiojimo pratęsimo ataskaitos. Pareiškėjas pateikė savo pastabas ir jos buvo atidžiai išnagrinėtos;

(11) nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra veikliosios medžiagos Akanthomyces muscarius padermės Ve6, naudojamas pagal vieną ar kelias tipiškas paskirtis. todėl tikslinga pratęsti Akanthomyces muscarius padermės Ve6 patvirtinimo galiojimą;

(12) veikliosios medžiagos Akanthomyces muscarius padermės Ve6 patvirtinimo galiojimo pratęsimo rizikos vertinimas grindžiamas nedideliu tipiško naudojimo paskirčių skaičiumi, tačiau augalų apsaugos produktų, kurių sudėtyje yra Akanthomyces muscarius padermės Ve6, leidžiamos naudojimo paskirtys dėl to neapribojamos. Todėl nėra tikslinga toliau taikyti apribojimą naudoti tą medžiagą tik kaip insekticidą;

(13) be to, Komisijos nuomone, Akanthomyces muscarius padermė Ve6 yra nedidelės rizikos veiklioji medžiaga pagal Reglamento (EB) Nr. 1107/2009 22 straipsnį. Akanthomyces muscarius padermė Ve6 nėra susirūpinimą kelianti medžiaga ir atitinka Reglamento (EB) Nr. 1107/2009 II priedo 5 punkte nustatytas sąlygas. Atsižvelgiant į valstybės narės ataskaitos rengėjos ir Tarnybos vertinimą ir numatomas naudojimo paskirtis, Akanthomyces muscarius padermė Ve6 yra mikroorganizmas, kuris, tikėtina, kelia nedidelę riziką žmonėms, gyvūnams ir aplinkai. Itin svarbių probleminių sričių nebuvo nustatyta, be to, nėra žinoma jokių Akanthomyces muscarius sąsajų su žmonių ar gyvūnų ligų sukėlėjais. Akanthomyces muscarius padermė Ve6 augalų apsaugos srityje naudojama jau daugiau kaip dešimtmetį, nesukeliant jokio neigiamo poveikio žmonėms, ir remiantis numatyta naudojimo paskirtimi (ši medžiaga naudojama aukštųjų technologijų (nuolatiniuose) šiltnamiuose ir praėjimo tuneliuose), laikoma, kad galimas poveikis žmonėms, netiksliniams organizmams ir aplinkai yra nedidelis. Dėl šių priežasčių operatoriams ir darbuotojams turėtų būti taikomos tik bendro pobūdžio rizikos mažinimo priemonės;

(14) todėl tikslinga pratęsti Akanthomyces muscarius padermės Ve6 kaip nedidelės rizikos veikliosios medžiagos patvirtinimo galiojimą. Pagal Reglamento (EB) Nr. 1107/2009 20 straipsnio 3 dalį kartu su jo 13 straipsnio 4 dalimi Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

(15) Akanthomyces muscarius padermės Ve6 (buv. Lecanicillium muscarium padermės Ve6) patvirtinimo galiojimas paskutinį kartą buvo pratęstas iki 2021 m. balandžio 30 d. Komisijos įgyvendinimo reglamentu (ES) 2020/421 (7), kad patvirtinimo galiojimo pratęsimo procedūra būtų užbaigta iki to laikotarpio pabaigos. Tačiau kadangi sprendimas dėl patvirtinimo galiojimo pratęsimo bus priimtas prieš pasibaigiant pratęstam patvirtinimo galiojimo terminui, šis reglamentas turėtų būti pradėtas taikyti nuo ankstesnės datos nei ta data;

(16) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos patvirtinimo galiojimo pratęsimas I priede nurodytos veikliosios medžiagos Akanthomyces muscarius padermės Ve6 (buv. Lecanicillium muscarium padermės Ve6) patvirtinimo galiojimas pratęsiamas pagal tame priede nustatytas sąlygas.

2 straipsnis Įgyvendinimo reglamento (ES) Nr. 540/2011 pakeitimai Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

3 straipsnis Įsigaliojimas ir taikymo data Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2021 m. kovo 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. vasario 4 d. Komisijos vardu Pirmininkė Ursula VON DER LEYEN

(1) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(2) 2008 m. gruodžio 8 d. Komisijos direktyva 2008/113/EB, iš dalies keičianti Tarybos direktyvos 91/414/EEB nuostatas dėl keleto mikroorganizmų kaip veikliųjų medžiagų įtraukimo (OL L 330, 2008 12 9, p. 6).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) 2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

(6) Conclusion on the peer review of the pesticide risk assessment of the active substance Akanthomyces muscarius strain Ve6, formerly Lecanicillium muscarium strain Ve6. EFSA Journal 2020;18(6):6121. doi: 10.2903/j.efsa.2020,6121. Pateikiama adresu www.efsa.europa.eu.

(7) 2020 m. kovo 18 d. Komisijos įgyvendinimo reglamentas (ES) 2020/421, kuriuo dėl veikliųjų medžiagų abamektino, Bacillus subtilis (Cohn 1872) padermės QST 713, Bacillus thuringiensis subsp. aizawai padermių ABTS-1857 ir GC-91, Bacillus thuringiensis subsp. israeliensis (H-14 serotipas) padermės AM65–52, Bacillus thuringiensis subsp. kurstaki padermių ABTS 351, PB 54, SA 11, SA12 ir EG 2348, Beauveria bassiana padermių ATCC 74040 ir GHA, klodinafopo, klopiralido, Cydia pomonella Granulovirus (CpGV), ciprodinilo, dichlorpropo-P, fenpiroksimato, fosetilo, Lecanicillium muscarium (buv. Verticillium lecanii) padermės Ve6, mepanipirimo, Metarhizium anisopliae (var. anisopliae) padermės BIPESCO 5/F52, metkonazolio, metrafenono, Phlebiopsis gigantea padermių FOC PG 410.3, VRA 1835 ir VRA 1984, pirimikarbo, Pseudomonas chlororaphis padermės MA342, pirimetanilo, Pythium oligandrum M1, rimsulfurono, spinozado, Streptomyces K61 (buv. S. griseoviridis), Trichoderma asperellum (buv. T. harzianum) padermių ICC012, T25 ir TV1, Trichoderma atroviride (buv. T. harzianum) padermių IMI 206040 ir T11, Trichoderma gamsii (buv. T. viride) padermės ICC080, Trichoderma harzianum padermių T-22 ir ITEM 908, triklopiro, trineksapako, tritikonazolio ir ziramo patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 84, 2020 3 20, p. 7).